Uitspraak voorbehou in spioenasiebande-saakPresident Jacob Zuma reageer op 18 Februarie 2016 op die debat ná sy staatsrede Foto: @PresidencyZA, Twitter Uitspraak is Donderdagoggend voorbehou in die DA se aansoek om die NVG se besluit, om 738 aanklagte teen pres. Jacob Zuma te laat vaar, tersyde te stel. Adjunkregterpresident Aubrey Ledwaba en twee ander regters in die Pretoriase hooggeregshof het, nadat hulle drie dae lank die saak aangehoor het, gesê die uitspraak sal binnekort aan die partye bekend gemaak word. Die klagtes, insluitend bedrog en swendelary, spruit uit die land se wapentransaksie in 1999 en die besluit deur die destydse NVG-hoof Mokotedi Mpshe om die saak terug te trek, wat die weg gebaan het vir Zuma om die volgende maand as president verkies te word. Die DA het kort daarna die hof genader, maar die uiteindelike hersiening het meer as ses jaar lank geneem weens ŉ uitgerekte saak binne ŉ hofsaak om seker te maak die sogenaamde spioenasiebande word vrygestel. Dié bande is opnames van privaat telefoongesprekke waarin Mpshe aanvoer die tydsberekening van die aanklagte is deur ondersteuners van voormalige pres. Thabo Mbeki gemanipuleer, Lees alle vorige berigte oor die spioenasiebande op Maroela Media.